**DUINTASUNA**

**Giza duintasuna errespetatzen duen Europa baten alde**

Europako Parlamentuak funtsezko eginkizuna bete dezake giza duintasuna errespetatuko duten EBko politikak diseinatzeko garaian. Zurea da #ThePowerofVote

**Bazenekien…?**

* Europar Batasunean babesa eskatzen duten pertsonen eskubideetako bat da haien harrera **baldintza duinak** bermatzen dituzten instalazio batzuetan egin dadila.
* Europar Batasun osoan zehar, babes bila etorri diren pertsona gehiegi daude **gizapetiko baldintzetan** aurrera atera nahian, aire zabalean lo eginez, eta azpiegitura sanitario egokirik gabe: horien artean, **batzuk gaixo daude, beste batzuk haurdun, eta batzuk adingabeak dira**.
* EBn **eskarmentu handia** dago harrera duinerako sistemak antolatzen, **pertsonak ahalduntzeko eta tokian tokiko komunitateekin zubiak eratzen laguntzeko** moduan. EB eta estatu kideak eskarmentu hortaz baliatu beharko lirateke, eta harrera duina egin beharko liekete nazioarteko babes bila datorren orori.

Zuk #ThePowerofVote erabil dezakezu

**Harrera-baldintza duinak** izatea ez da asilo-eskatzaileen eskubide hutsa soilik; premia bat ere bada, kalean bizitzera eta pobreziara behartuta egon ez daitezen. EBk eta estatu kideek inor ataka gaiztoan utziko ez duen harrera-sistema bat sortu beharko lukete, **giza duintasunaren eta babesaren** balioarekin bat etorriz.

**Harrera duina izateko eskubidea** asilo-eskatzaileentzat

Europar Batasuna (EB) sortu zenean, bere **funtsezko balioen** barnean hartu zuen giza duintasunarekiko errespetua.

Balio horrekin koherentzia gordetzeko, herritarren duintasuna ez ezik, beste edonoren duintasuna ere bermatzeko konpromisoa hartu behar du EBk, nazioarteko babes bila datozenak ere kontuan harturik. Konpromiso hori argi eta garbi jaso zuen asilo-eskatzaileen gutxieneko harrera-estandarrei buruzko Europako Zuzentarauak.

Legeria horren arabera, estatu kideek ziurtatu egin beharko dute harrera eraginkorra izan dadila babesa eskatzen duen edonorentzat; harrerak **bizi-kalitateko maila egokia eta duina** eman dezala; eta biziraupena bermatu eta osasun mental nahiz fisikoa babes ditzala. «Harrera» hitzak esan nahi du bizilekua, elikadura eta arropak ematea, gauzaz; edo dirusariak edo kupoiak ematea. «Harrera» hitzak, horrez gain, esan nahi du bi aukera horiek bateratu egin daitezkeela, hiru premia horiek gauzaz asetzeaz gain, eguneroko gastuetarako kopuru bat ere emanez.

**Europako asilo-eskatzaileen harrera:** jardunbide oker ugari

Egiaz, errealitatea gaur egun oso urruti dago EBko araudian ezarritakoa betetzetik. Estatu kide gehiegitan, asilo-eskatzaileak kaleetan bizi dira edo gizapetiko baldintzetan ateratzen dira aurrera, **masifikatutako harrera-zentroetan**.

Oraindik ere 15.000 lagun baino gehiago daude **Greziako uharteetatik**[[1]](#footnote-1) atera ezinik, **egoera sanitario penagarriak** dituzten kanpaleku gainezkatuetan. Era berean, **Melilla**n, Afrika iparraldeko bi espainiar hirietako batean, migratzaileentzako harrera-zentro bakarra gainezka dago eta jendeak ezin du kalitateko urik ere izan edateko.

**Italia**ren harrera-gaitasuna ez da inoiz izan egiazko premiei aurre egiteko aski, eta 2014an eta 2015ean, iritsitakoen kopurua handitu zenean, muga jo zuen. Larrialdiko egoera horri erantzuna emateko, ahalegin handiak egin zituen harrera-sistemetan, eta hobetzen hasi ziren. Hala ere, 2018ko udazkenean legeriari egindako aldaketen ondorioz, harrera duina izateko eskubidetik kanpo utzi ziren gizon, emakume eta haurrak, eta egun batetik bestera kalean geratu ziren.

**Frantzian**, luzaroan etengabea izan da harrera-krisia, ez baitaude babes-eskatzaileei ostatu emateko behar adina plaza. Gabezia horrek berdin jarraitzen du, nahiz eta Frantziak, EBko beste estatu batzuek ez bezala, ez dion inoiz aurre egin izan beharrik etorrera kopuruen bat-bateko gorakadari.

**Belgikan**, harrera-krisiak behin eta berriz errepikatu dira aurreko urteetan; batez ere, erabaki politikoak tarteko presaka itxi zirelako hainbat harrera-plaza, egiazko eta aurreikusteko moduko premiak kontuan hartu gabe. 2018ko udazkenean, asilo-eskatzaileak abandonatuta geratu ziren, emakume haurdunak eta umeak ere barne, eta kale gorrian geratu ziren, nora jo izan gabe.

**Errumanian** ez da harrera duinik bermatzen Serbiako mugaren ondoan dagoen igaro-zentroan. Zentro horren edukiera ez da egokitu muga igarotzen duten asilo-eskatzaileen kopuru gorakorra hartzeko. Ondorioz, asilo-eskatzaile ugari gela berean sartzen dituzte, pribatutasunik gabe, eta generoa eta beste beharrizan pertsonal batzuk kontuan hartu gabe.

**Tokian tokiko komunitateek** harrera duineko sistema ezartzen **lagundu dezakete**

Europan harreraren arloan dauden arazoen adibide batzuk besterik ez dira horiek. Joera kezkagarria dago: estatu kideek gutxieneko duintasun-mailara iristen ez diren estandarrak dituzte harrera-sistemetan, asilo-eskatzaileek ez dezaten asiloa haien lurraldean eskatu. Hori ez da, inola ere, EBren funtsezko balioen aurka doan jokabide bakarra, eta, gainera, epe luzera kalte egiten die tokiko gizarteei ere. Harrera duinik ezean, pobreziara eta kale gorrira bultzatzen dira pertsona horiek, eta etxegabe uzten dira; ondorioz, eta mafien eta giza esplotazioko eta salerosketako sareen biktima izateko arriskuan geratzen dira, ahuldurik. Harrera-zentroak eta kanpalekuak gainezka eta zikin baldin badaude, eta aurrera ateratzeko itxaropenik ematen ez badute (adibidez, Greziako uharteetakoak bezala), asilo-eskatzaileen arteko tentsioak pizten dira, eta, segurtasun-falta etengabea sortzen dutenez tokiko biztanleengan, azken batean migrazioaren aurkako sentimenduak eta are indarkeria ere sor ditzakete.

Egoera horretan, herritarrek eta sozietate zibilak hainbat ekimen sustatu dituzte agintariek utzitako hutsuneak betetzeko. Administrazio publiko askok, askotan gizarte zibileko erakundeekin elkarlanean, eskarmentu nabarmena lortu dute harrera duineko jardunbide egokien arloan. Hala eta guztiz ere, ez dago behar adina funts jardunbide egoki horietako, eta ezin dira epe luzera mantendu gobernuek babesten eta koordinatzen ez badituzte.

Europako Parlamentuak eginkizun erabakigarria bete dezake

bere balioak beterik babesa emango duen EB bat eratzeko. Hauteskundeetan, Europan babes-bilatzaile guztientzat harrera-baldintza duinak bermatzeko konpromisoa duten indar politikoen alde agertzen da JRS Europa, eta, batez ere, konpromiso hauek badituzte:

* Gogoan izatea asilo-eskatzaileen inklusio soziala harrera duinarekin hasten dela.
* Harrera-instalazio txikiak sustatzea asilo-eskatzaileentzako eredu ideal gisa, kanpaleku edo harrera-zentro itzelen ordez.
* Herrialde osoan zehar harrera-instalazio txikiak edukitzea eraginkorragoa dela aldeztea, harrera-operazioen eta tokiko komunitateen arteko elkargunea, trukea eta bizikidetza emankorra sustatzen dutelakoan.
* Epe luzera administrazio publikoen eta gizarte zibileko erakundeen arteko lankidetza-egiturak sortzeko inbertitzea, oreka egokia bermatu dadin emandako zerbitzuen profesionaltasunaren eta bertako gizartearekiko harremanaren artean.

1. Politika Digitaleko, Telekomunikazioetako eta Hedabideetako Ministerioa, Ministry of Digital Policy, Telecommunications and Media; Egeo itsasoko uharteen egoera. Linean eskura daiteke (2019/3/15): <http://mindigital.gr/index.php/προσφυγικό-ζήτημα-refugee-crisis> [↑](#footnote-ref-1)